Pieņemts

Fiskālās disciplīnas

padomes 2. sēdē

2014. gada 7. martā

Protokols Nr. 2, 1§.

**Neatbilstības ziņojums**

Saskaņā ar Fiskālās disciplīnas likuma 28.panta pirmo daļu Fiskālās disciplīnas Padome (turpmāk-Padome) uzrauga Fiskālās disciplīnas likumā noteikto fiskālo nosacījumu ievērošanu vidēja termiņa budžeta ietvara likuma projekta un gadskārtējā valsts budžeta likuma projekta sagatavošanā, šo likumu izpildē un grozījumu sagatavošanā.

Saskaņā ar Fiskālās disciplīnas likuma 29.panta otro daļu, ja Padome atklāj Fiskālās disciplīnas likuma pārkāpumus vai Padomei tie kļūst zināmi, tā sagatavo neatbilstības ziņojumu, kurā ietver rekomendācijas neatbilstību novēršanai. Neatbilstības ziņojumu sagatavo nekavējoties pēc neatbilstības konstatēšanas, iesniedz Ministru kabinetam un Saeimai, kā arī publisko Finanšu ministrijas mājaslapā internetā.

Saskaņā ar Fiskālās disciplīnas likuma 29.panta pirmo daļu, ja Ministru kabinets iesniedz Saeimā izskatīšanai likumprojektu, kas Vidēja termiņa budžeta ietvara likumā noteikto koriģēto maksimāli pieļaujamo valsts budžeta izdevumu pārsniegumu, kurš nav saistīts ar Fiskālās disciplīnas 5.panta pirmajā daļā minētajiem gadījumiem, vai kas izraisa Vidēja termiņa budžeta ietvara likumā plānoto valsts budžeta ieņēmumu samazinājumu, Ministru kabinets vienlaikus iesniedz Saeimai arī likumprojektu vai likumprojektus, kas paredz izdevumu pieauguma vai ieņēmumu samazinājuma kompensēšanu. Kompensēšana notiek, palielinot ieņēmumus vai samazinot izdevumus.

Ministru kabinets šā gada 25. februāra sēdē izskatīja likumprojektu „Grozījumi likumā "Par valsts pensijām". Likumprojekta anotācija paredz finansiālās bilances pasliktināšanos valsts budžetā 1.6 miljonu EUR apmērā 2014.gadā, 50.7 miljonu EUR apmērā 2015.gadā, un 105.6 miljonu EUR apmērā 2016.gadā nenorādot kompensējošus pasākumus budžeta ieņēmumu palielināšanai vai citu budžeta izdevumu samazināšanai.

Šādu grozījumu pieņemšana likumā „Par valsts pansijām” izraisītu likumā „Par vidēja termiņa budžeta ietvaru 2014., 2015. un 2016.gadam” 2015.gadā noteiktā koriģētā maksimāli pieļaujamo valsts budžeta izdevumu pārsniegumu par 0,2% no IKP, kurš nav saistīts ar Fiskālās disciplīnas likuma 5.panta pirmajā daļā minētajiem gadījumiem.

Ministru kabinets nolēma atbalstīt iesniegto likumprojektu un uzdeva Valsts kancelejai sagatavot to iesniegšanai Saeimā (MK 25.februāra sēdes protokola 23.§).

Šā gada 11. martā Ministru kabinets iesniedza Saeimai likumprojektu „Grozījumi likumā "Par valsts pensijām". Pretēji Fiskālās disciplīnas likuma 29.panta pirmās daļas nosacījumiem Ministru kabinets vienlaikus ar likumprojektu „Grozījumi likumā "Par valsts pensijām" neiesniedza likumprojektu(s), kas paredz izdevumu pieauguma kompensāciju.

Ņemot vērā augstāk minēto, Ministru kabinets ir rīkojies neatbilstoši Fiskālās disciplīnas likumam.

Lai likumam neatbilstošā Ministru kabineta rīcība neradītu fiskālās disciplīnas pārkāpumu, Padome rekomendē Saeimai divas alternatīvas rīcības:

1. Sagatavot un vienlaikus ar likumprojektu „Grozījumi likumā "Par valsts pensijām" pieņemt likumprojektu(s), kas paredz izdevumus samazinošus, vai ieņēmumus palielinošus pasākumus, kas kompensētu likumprojekta „Grozījumi likumā "Par valsts pensijām" izraisīto izdevumu pieaugumu.
2. Likumprojektu „Grozījumi likumā "Par valsts pensijām" skatīt vienlaikus ar likumprojektu „Par vidēja termiņa budžeta ietvaru 2015., 2016. un 2017.gadam”.

Fiskālās disciplīnas padomes

priekšsēdētāja vietnieks Ingars Eriņš

26.03.2014.